b'\n_START_ARTICLE_\nVoimaliitto\n_START_PARAGRAPH_\nVoimaliitto oli er\xc3\xa4\xc3\xa4nlainen Ven\xc3\xa4j\xc3\xa4n sortovuosina toiminut suomalainen vastarintaliike, joka perustettiin Suomen Aktiivisen Vastustuspuolueen "taisteluj\xc3\xa4rjest\xc3\xb6ksi"._NEWLINE_Voimaliitto perustettiin tammikuun alussa vuonna 1906. Se syntyi aktiivisen vastarinnan ilmaisuna ja sen oli tarkoitus olla urheiluj\xc3\xa4rjest\xc3\xb6ksi naamioitunut poliittinen j\xc3\xa4rjest\xc3\xb6. Sen oli my\xc3\xb6s tarkoitus keskitty\xc3\xa4 harjoittamaan urheilulajeja, joilla on sotilaallista merkityst\xc3\xa4, kuten hiihtoa ja ammuntaa. J\xc3\xa4rjest\xc3\xb6\xc3\xa4 perustamassa olivat my\xc3\xb6s viereisess\xc3\xa4 kuvassa esiintyvien henkil\xc3\xb6iden lis\xc3\xa4ksi perustamassa muun muassa kansallismieliset taiteilijat Alpo Sailo ja Aarno Karimo, jotka olivat my\xc3\xb6s vahvasti niin Kalevala-aatteita ajamassa eteenp\xc3\xa4in kuin my\xc3\xb6s osallistuivat vastarintatoimintaan. Ven\xc3\xa4l\xc3\xa4iset vainusivat kuitenkin kapinahankkeen ja senaatti hajotti liiton viel\xc3\xa4 saman vuoden aikana._NEWLINE_Voimaliiton runkona oli aktivisteihin kuuluneiden Alpo Sailon ja Aarno Karimon suurlakon aikana syksyll\xc3\xa4 1905 perustama noin 40 miehen pistoolein aseistettu tiedusteluosasto jonka p\xc3\xa4\xc3\xa4maja oli Mikonkatu 2:ssa sijainneessa John Engelbergin huoneistossa jossa my\xc3\xb6s Sailo ja Karimo asuivat. Osastoon kuului heid\xc3\xa4n lis\xc3\xa4kseen Engelbergin veli Rafael Engelberg, taiteilijat Mikko Oinonen ja Carl Bengts sek\xc3\xa4 joukko ylioppilaita ja polyteknikoita. Osastoa johti luutnantti Leo Lindqvist. Suurlakon p\xc3\xa4\xc3\xa4ttyess\xc3\xa4 osaston vahvuus oli jo l\xc3\xa4hes 200 miest\xc3\xa4. Suurlakon p\xc3\xa4\xc3\xa4tytty\xc3\xa4 osastoa ei lakkautettu vaan sen toiminta laajeni ja aloitettiin my\xc3\xb6s s\xc3\xa4\xc3\xa4nn\xc3\xb6lliset harjoitukset joita johtamaan tuli Mauritz Mexmontan._NEWLINE_Voimaliiton perustamisen j\xc3\xa4lkeen jaettiin talvella 1906 SS John Graftonin Suomeen tuomasta aselastista talteen saatuja kiv\xc3\xa4\xc3\xa4reit\xc3\xa4 harjoituskiv\xc3\xa4\xc3\xa4reiksi eri puolille Suomea. T\xc3\xa4rkeimp\xc3\xa4n\xc3\xa4 jakelupaikkana toimi edell\xc3\xa4 mainittu John Engelbergin asunto. My\xc3\xb6s useimmat Voimaliiton kokoukset pidettiin t\xc3\xa4\xc3\xa4ll\xc3\xa4. Aseiden jakaminen jatkui syksyyn 1906 saakka ja aktivisteilla oli my\xc3\xb6s salaisia asevarastoja Helsingiss\xc3\xa4. Voimaliitolla oli my\xc3\xb6s kaksi kiert\xc3\xa4v\xc3\xa4\xc3\xa4 neuvonantajaa jotka matkustivat ymp\xc3\xa4ri Suomea ohjaamassa toimintaa. Neuvonantajina toimivat Leo Lindqvist sek\xc3\xa4 kapteeni Matts von Nandelstadh ja h\xc3\xa4nen seuraajansa kapteeni Rudolf Wiberg._NEWLINE_Helmikuussa 1906 Johannes Gummeruksen johtama aktivistiryhm\xc3\xa4 osti Sveitsist\xc3\xa4 2 500 Wetterli-kiv\xc3\xa4\xc3\xa4ri\xc3\xa4 ja niihin 1,125 miljoonaa panosta. Aseet tuotiin Lyypekist\xc3\xa4 N\xc3\xa4rpi\xc3\xb6\xc3\xb6n Suomeen hein\xc3\xa4kuussa 1906 aktivistien Tanskasta ostamalla Peter-moottorilaivalla. N\xc3\xa4it\xc3\xa4 aseita toimitettiin sitten eteenp\xc3\xa4in Pohjanmaalle ja Etel\xc3\xa4-Suomeen. Osa aseista joutui kuitenkin viranomaisten k\xc3\xa4siin ja seuranneen oikeudenk\xc3\xa4ynnin j\xc3\xa4lkeen Suomen senaatti lakkautti Voimaliiton 9. marraskuuta 1906.'